b'\n_START_ARTICLE_\nNavadni nagnoj\n_START_SECTION_\nOpis\n_START_PARAGRAPH_\nNavadni nagnoj je grm, ki v vi\xc5\xa1ino dose\xc5\xbee do 7 metrov in ima gladko skorjo in vise\xc4\x8de veje. Listi so sestavljeni iz treh ovalnih listi\xc4\x8dev, ki so pritrjeni na dolge peclje. Zgornja stran listov je gladka, spodnja pa je pora\xc5\xa1\xc4\x8dena z gostimi dla\xc4\x8dicami. Cvetovi so zbrani v grozdasta socvetja rumene barve, dolga med 10 in 25 cm. Rastlina cveti od maja do junija. Plodovi so svilnato dlakavi, plo\xc5\xa1\xc4\x8dati stroki, dolgi med 4 in 7 cm. Dozorijo avgusta ali septembra.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nNavadni nagnoj je samonikel v ju\xc5\xbenem delu srednje in v jugozahodni Evropi, kjer najbolje uspeva v milej\xc5\xa1em podnebju in na apnen\xc4\x8dasti zemlji. V preteklost so iz lesa navadnega nagnoja izdelovali loke, danes pa ga sadijo le \xc5\xa1e v okrasne namene._NEWLINE_Cela rastlina vsebuje toksin citizin, ki ob zau\xc5\xbeitju povzro\xc4\x8da slabost, bruhanje, hipertenzijo, midriazo, znojenje in epilepti\xc4\x8dne kr\xc4\x8de, kar lahko vodi v nezavest, paralizo mi\xc5\xa1ic in dihalno odpoved ter posledi\xc4\x8dno lahko povzro\xc4\x8di smrt.'